Tallinna rae keskaegse majapidamise ühed suurejoonelisemad mälestised on kolm arveraamatut aastatest 1432-1533. Neid raamatuid pidasid enamasti just raekirjutajad. Arveraamatute  sissekannetele on aegajalt mitmesugustel põhjustel lisatud joonistusi. Kuigi joonistamise traditsioon püsis järjepidevalt pea sada aastat, oli igal kirjutajal oma isikupära ja eelistused, mis hoidsid seda traditsiooni muutumises. Arveraamatutesse tegid ajuti sissekandeid ka teised, olgu siis raekirjutaja abilised või linnalaegast valitsevad raehärrad. Osa joonistusi võib pärineda nendelt.